**RELACION**

**PËR**

**PROJEKTVENDIMIN**

**“PËR**

**SHPALLJEN “PEIZAZH I MBROJTUR** **BREDHI I DRENOVËS - SINICË”, KATEGORIA V”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i këtij projektvendimi është miratimi për shpalljen e ekosistemit natyror “Bredhi i Drenovës-Sinicë”, Peizazh i Mbrojtur, kategoria e V-të e zonave të mbrojtura me sipërfaqe prej 2065,78 ha, i krijuar nga bashkimi i ish-Parkut Kombëtar (PK) “Bredhi i Drenovës” dhe zonës pyjore pa status përreth Sinicës, mbështetur në vlerat natyrore, të biodivesitetit, të mbulesës vegjetative, vlerat biologjike, kulturore, historike e trashëgimore, që ka në tërësi ky ekosistem natyror.

Po ashtu, me ndryshimet e fundit që ka pësuar ligji nr. 81/2017 *“Për zonat e mbrojtura*” është parashikuar që kategoria e peizazhit të mbrojtur krijon mundësi për zhvillime bashkëkohore si veprimtari turistike/agroturistike apo veprimtari të tjera ekonomike të qëndrueshme, miqësore me biodiversitetin.

Duke qenë se jemi në kushtet se Parku Kombëtar “Bredhi i Drenovës” është shpallur me vendimin e Këshillit të Ministrave nr. 96, datë 21.11.1966 “Për shpalljen e sipërfaqeve të ekositemit natyror Bredhi Drenovës, Park Kombëtar”, nuk është në përputhje me parashikimet e ligjit nr. 81/2017 “Për zonat e mbrojtura” dhe ndryshimet që ka pësuar lidhur me parashikimin e elementeve tekniko formale të kategorisë së peizazhit.

Për sa vijon, janë përcaktuar kriteret dhe treguesit natyror të biodiversitetit për peizazhin e mbrojtur, duke u mbështetur në objektivat kryesore që synohen të arrihen, si dhe në përcaktimin e ekosistemeve, habitateve dhe llojeve të florës dhe faunës së egër me status mbrojtjeje.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektakt ka karakter teknik dhe nuk lidhet me programin politik të Këshillit të Ministrave dhe as me dokumente të tjera politike. Gjithashtu, projektvendimi nuk është i parashikuar në programin e përgjithshëm analitik të projektakteve për vitin 2024.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ligji nr. 21/2024 “*Për disa shtesa dhe ndryshime në Ligjin Nr. 81/2017 “Për zonat e mbrojtura*”, në nenin 74 “Dispozita kalimtare”, në pikën 4 dhe 5 citon:

*4. Brenda 6 muajve nga hyrja në fuqi e këtij ligji, Këshilli i Ministrave, Ministria përgjegjëse për zonat e mbrojtura dhe KKT marrin masa të sigurojnë konformitetin e elementëve tekniko- formal të vendimeve të shpalljes së zonave të mbrojtura me parashikimet e këtij ligji.*

*5. Brenda 18 muajve nga hyrja në fuqi e këtij ligji, Këshilli i Ministrave, Ministria përgjegjëse për zonat e mbrojtura miratojnë aktet e nevojshme për shpalljen e zonave të mbrojtura në përputhje me parashikimet e këtij ligji.”*

Për më tepër, në kushtet aktuale, doli si nevojë e domosdoshme rishikimi tërësor i ekosistemit natyror “Bredhit të Drenovës”, pasi gjatë kësaj periudhe kanë ndodhur një sërë ndryshimesh mbi sipërfaqen natyrore të zonës, si rrjedhojë e zhvillimit intensiv ekonomik, social dhe turistik, ndryshimeve të pronësisë mbi territorin, kompensimi i pronave apo zhvillimet e pa kontrolluara, të cilat në mjaft raste nuk kanë marrë në konsideratë kufijtë dhe statusin e zonës së mbrojtur mjedisore (ZMM).

Në një kompleksitet të tillë të pasurisë dhe trashëgimisë natyrore, AKZM dhe strukturat e saj në nivel vendor, janë ngarkuar me përgjegjësi për përballimin e sfidave aktuale dhe të perspektivës lidhur me menaxhimin efektiv të ZMM.

Kryerja e një analize të hollësishme për identifikimin, studimin/vlerësimin, mbrojtjen dhe monitorimin e vazhdueshëm të ZMM, sipas kërkesave dhe standarteve ndërkombëtare dhe praktikave më të mira të vendeve evropiane, doli si nevojë për të ngritur një sistem përfaqësues e të qëndrueshëm të zonave të mbrojtura mjedisore, duke synuar përmirësimin dhe konsoludimin e menaxhimin e tyre, për të arritur objektivat e ruajtjes së biodiversitetit dhe të trashëgimisë natyrore.

Edhe për ekosistemin natyror “Bredhi i Drenovës”, studimi i kryer nxori në pah gjendjen aktuale ekzistuese, duke evidentuar qartë nevojën për përditësimin e kufijve dhe të përdorimit të territorit.

Përpos kësaj, studimi mundësoi një vlerësim dhe analizë të thelluar të biodiversitetit në të gjithë zonën, çka lehtëson shkëmbimin e vazhdueshëm të informacionit, në përshtatje me standartet ndërkombëtare.

Studimi i kryer krijoi mundësinë për përgatitjen e hartës të konsoliduar të Peizazhit të Mbrojtur “Bredhi i Drenovës - Sinicë” e cila me vendim nr. 10, datë 28.12.2020 të KKT-së “*Për miratimin e kufijve të zonave të mbrojtura*”, u miratua si një shtesë e veçantë (layer), duke i dhënë kështu më shumë fuqi ligjore sistemit të zonave të mbrojtura.

Vlerësimi që i është bërë sistemit të ZMM, ndihmon strukturat përkatëse të MTM dhe të AKZM në hartimin e dokumentave strategjike, lidhur me mbrojtjen e natyrës apo Dokumentit Strategjik të Politikave të Mbrojtjes së Biodiversitetit.

Gjithashtu, ai është një mbështetje e mirë për hartimin të planit të menaxhimit të zonës së mbrojtur, me qëllim përcaktimin dhe përshkrimin e masave për përmirësimin e gjendjes së biodiversitetit.

Procesi i vlerësimit të zonës u realizua, pas grumbullimit dhe shqyrtimit të gjendjes ekzistuese të natyrës dhe biodiversitetit, analizimit dhe shqyrtimit të kufirit të zonës së mbrojtur nëpërmjet konsultimeve me komunitetet e zonave dhe aktorët e tjetë, akademikët, shoqërisë civile dhe shoqatave mjedisore.

Gjatë këtij procesi është analizuar me hollësi përdorimi i sipërfaqes apo i mbulesës vegjetative, bazuar në klasifikimin Corine Land Cover (Coordination of Information on the Environment), i prodhuar nga Agjencia Evropiane e Mjedisit (EEA), pasi sipas të dhënave trashëguar nga planet e mbarështrimit kryer me metoda të vjetra ka patur shumë mangësi dhe mospërputhje me gjendjen reale në terren për ish-PK “Bredhi i Drenovës”.

Në përcaktimin e mbulesës janë përjashtuar ekosistemet jonatyrore si urbane, industriale, minerare, infrastruktura ndërtimore, zonat e gjelbra urbane, tokat bujqësore, vreshtat, ullishtet etj.

Nga vlerësimi i përditësuar, sipas ekosistemeve natyrore që gjenden në këtë territor, është vlerësuar se ky ekosistem natyror përfaqëson kategorinë e V-të të zonave të mbrojtura “Peizazh i Mbrojtur”, sipas klasifikimit të IUCN-së dhe miratohet ndryshimi në status dhe sipërfaqe.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi i Këshillit të Ministrave, propozohet në mbështetje të nenit 100 të Kushtetutës dhe pikave 2 dhe 3 të nenit 10 si dhe të nenit 20, të ligjit nr. 81/2017 “Për zonat e mbrojtura”, si dhe është në përputhje me nenin 36/1 dhe pikat 4 dhe 5 të nenit 74, të ligjit nr.81/2017 “Për zonat e mbrojtura”, i ndryshuar me ligjin nr. 21/2024 “Për disa shtesa dhe ndryshime në Ligjin Nr. 81/2017 “Për zonat e mbrojtura”.

**V. VLERËSIMI I SHKALLËS SË PËRAFRIMIT ME *ACQUIS E BE* (PËR PROJEKTAKET NORMATIVE)**

Projektakti nuk synon përafrim me legjislacionin e Bashkimit Evropian.

**VI. INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij vendimi ngarkohen MTM dhe AKZM/AdZM në qarqe dhe organet përkatëse të vetëqeverisjes vendore.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektvendimi është hartuar në 8 nene ku janë përcaktuar të gjithë elementët tekniko formal të peizazhit të mbrojtur si dhe shtojcat bashkëlidhur. Konkretisht:

Në pikën 1 është parashikuar shpallja dhe objekti i peizazhit të mbrojtur. Sqarojmë se zona natyrore “Peizazh i Mbrojtur “Bredhi i Drenovës-Sinicë”, Kategoria e V (IUCN) pjesë e rrjetit EMERALD, ndodhet në vargmalin e Moravës, në lartësitë nga rreth 1,200 -1,798m (maja Biglla e Drenovës). Vargmali ka përbërje gjeologjike të larmishme gëlqerorësh, në vargmal dallohen: Malet e Moravës, Mali i Gramozit dhe Kurrizi Kamenik-Mali i Vashës. Kurrizi i pjesës veriore të Shëndëllisë, shtrihet në perëndim të maleve të Moravës. Kurrizi është i përbërë kryesisht nga magmatiket dhe në drejtim të veriut ngushtohet dhe ulët, ndërsa në drejtim të jugut lartësohet, zgjerohet dhe gradualisht shkrihet me sektorin jugor të Llofkës të maleve të Moravës. Kreshta është e rrumbullakët dhe lidhet me shkëmbinjtë që e përbëjnë. Ka shpate asimetrike. Në këto kurrize ndodhet ZM “Bredhi i Drenovës” dhe qendrat turistike Dardhë, Brozdevec, etj. Pjesë të rëndësishme të vargmalit janë edhe: Sektori i Llofkës, ka reliev më të çrregullt dhe me kontraste më të mëdha. Në këtë pjesë, malet kanë më tepër formën e blloqeve, me ndryshime të mëdha nga njëri-tjetri. Këtu gjenden cirqe të thjeshta, ku zënë fill luginat, me shpërndarje rrezore drejt gropave rrethuese.

Mali i Furkës dhe i Badaroshit, përbëjnë blloqe gëlqerorësh, me kontraste më të theksuara. Pjesët e sipërme të tyre janë të sheshta e të valëzuara lehtë, ku janë zhvilluar forma të shumta karstike: lugina të thata, hinka, gropa me diametër 200-300m etj.

Në pikën 2 është parashikuar qëllimi i këtij vendimi i cili konsiston në ruajtjen dhe mbrojten e vlerave peizazhistike të zonës së mbrojtur mjedisore dhe përbërësve të rëndësishëm të biodiversitetit dhe të natyrës në to. Sqarojmë se zona e propozuar me status mbrojtje në kategorinë e V-të “Peizazh i Mbrojtur”, ka vlera të veçanta natyrore nga ku në përditësimet e fundit (Nëntor 2019) në territorin e saj janë evidencuar: 5 tipe, habitatesh natyror, sipas Listës së Habitateve të NATURA 2000, 4 lloje, floristike të rëndësishme dhe 1 lloj, endemike, Zhetina shqiptare (Acantholimon albanicum) dhe 3 lloje të tjera subendemike. Po ashtu, janë evidencuar llojet faunistike të Listës së IUCN-s, ku: 9 lloje, Thuajse të rrezikuar, 10 lloje, Vulnerabile, 52 lloje, Jo shqetësuar, 2 lloje, Nuk ka të dhëna dhe 14 lloje, Jo në listën e IUCN-s. Janë të shumta burimet natyrore me ujë të pastër dhe të ftohtë, si: Burimi i Shën Gjergjit, Plakës, Pllicës, Gjergos, Çardakut, Izvori etj. Ato i shtojnë vlerat atraktive të zonës, tek i cili, prej kohësh, qytetarët korçarë organizojnë piknikët e dëgjuar e mbresëlënës dhe i këndojnë bukurisë së vajzave drenovare, pyllit, peizazhit dhe burimeve të ftohta, etj. Zona, pra, ka peizazhe natyrore tërheqëse me potenciale të mëdha për zhvillimin e qëndrueshëm të turizmit natyror dhe kulturor.

Në pikën 3 është parashikuar shkalla e III e mbrojtjes e cila është shkalla e mbrojtjes që ka si funksion ruajtjen e natyrës dhe të biodiversitetit në harmoni me zhvillimin e veprimtarive social-ekonomike e turistike, të infrastrukturës për banorët e zonës dhe komunitetin e biznesit.

Në pikën 4 është parashikuar tipologjia e veprimtarive të ndaluara në peizazhin e mbrojtur.

Në pikën 5 është parashikuar tipologjia e veprimtarive të lejuara në peizazhit të mbrojtur në përputhje edhe me parashikimet e pikës 5 të ligjit.

Në pikën 6 parashikohet detyrimi i hartimit të planit të menaxhimit brenda 2 viteve nga data e hyrjes në fuqi të këtij vendimi dhe mënyra e hartimit të tij.

Në pikën 7 është parashikuar që Administrata e Zonave të Mbrojtura të Qarkut Korçë është përgjegjëse për administrimin/ menaxhimin e territorit të Peizazhit të Mbrojtur.

Në pikën 8 janë parashikuar institucionet përgjegjëse si dhe shfuqizimi i Vendimit të Këshillit të Ministrave nr. 96, datë 21.11.1966 “Për shpalljen e sipërfaqeve të ekossitemit natyror Bredhi Drenovës, Park Kombëtar”.

Gjithashtu në shtojcën 1, jepet Tabela 1 me të dhëna mbi sipërfaqen e peizazhit të mbrojtur të përshkruar sipas mbulesës, nga ku janë përdorur emërtimet të përdorimit të territorit si: pyje, sipërfaqe heterogjene bujqësore, sipërfaqe me mbulesë të pakët, shkurre dhe kullota, në shtojcën 2 jepet harta e peizazhit të mbrojtur si dhe në shtojcën 3 jepen koordinatat e peizazhit të mbrojtur.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektvendimi është propozuar nga MTM/AKZM pas miratimit të hartës të konsoliduar të Peizazhit të Mbrojtur “Bredhi i Drenovës”, e cila me vendim nr.10, datë 28.12.2020 të KKT-së “Për miratimin e kufijve të zonave të mbrojtura”, u miratua si një shtesë e veçantë (layer), duke i dhënë kështu më shumë fuqi ligjore sistemit të zonave të mbrojtura.

Sa i përket procesit të konsultimit publik të këtij projektvendimi, sqarojmë se procesi i konsultimit për rishikimin e të gjitha zonave të mbrojtura ka filluar qysh në vitin 2018 ku janë zhvilluar në të 12 qarqet e vendit rreth 44 takime e konsulta. Vëmendje e veçantë i është kushtuar konsultimit me grupet e shoqërisë civile dhe përfaqësuesit e botës akademike. Gjatë gjithë këtyre takimeve janë mbledhur një numër i madh propozimesh të rëndësishme për rishikimin, ndryshimin apo zgjerimin e kufijve të zonave të mbrojtura si dhe shpalljen e zonave të reja të mbrojtura. Këto mendime e sugjerime të ardhura, janë reflektuar në mënyrën më të mirë të mundshme në draftin e paraqitur të projektvendimit.

Projektvendimi do të publikohet edhe në rregjistrin elektronik të konsultimit publik dhe do dërgohet për mendim në ministritë e linjës, konkretisht në Ministrinë e Financave, Ministrinë e Bujqësisë dhe Zhvillimit Rural, Ministrinë e Drejtësisë, Ministrinë e Infrastrukturës dhe Energjisë, Ministria e Brendshme, Ministrinë e Ekonomisë, Kulturës dhe Inovacionit, Ministrit të Shtetit për Pushtetin Vendor dhe në Agjencinë Shtetërore të Kadastrës.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky projektakt nuk ka efekte financiare.

**M I N I S T R I**

**MIRELA KUMBARO FURXHI**